Allu Tuppurainen saavutti legendaarisen maineen suomalaisten suosikkihahmo Röllinä – kun hän 30 vuoden jälkeen lopetti, maailmalle levisi outo huhu

Röllin hahmossa legendaarisen maineen saanut Allu Tuppurainen on nyt Tampereen Komediateatterin Hirmu Jätkä. Rölli-hahmoa Tuppurainen ei usko enää koskaan esittävänsä.

Noin kuusikymppinen Turusen Masa löytää autotallista laatikon, joka on täynnä vanhaa kamaa, kuten kaitafilmi Masan syntymästä. Roina palauttaa mieliin muistoja syntymästä tähän päivään.

Ensimmäisiä muistikuvia on se, kun naapurin Hillevillä ei ole pippeliä.

– Ehkä hän on menettänyt sen onnettomuudessa, jäänyt oven väliin tai jotain, pikku-Masa järkeilee.

Allu Tuppuraisen häntähahmo Rölli on lasten suosikki, mutta Hirmu Jätkää ei ole tarkoitettu lapsille. Tarina pyörii aika paljon seksuaalisuuden ja siihen liittyvien traumojen ympärillä.­

– Siitä mennään puberteettia kohti. Siellä tapahtuu kaikkea hirveetä. Koko ajan mennään kamalampaan suuntaan. Tyylilaji on se, että liioitellaan mahottomasti, Allu Tuppurainen kertoo.

– Ei tämä ole ihan minun oma elämäntarinani. Isot pojat ovat kertoneet.

– Siellä on joitakin tosi kipeitä juttuja. Seksuaalisuuden ympärillä varmaan aika paljon pyöritään. Olen koittanut käsitellä aihetta huumorilla. Välillä mennään vesissä silmin, mutta sitten kuitenkin se juttu pitää kääntää. Tässä joutuu panemaan itseään halvalla. En minä taida muunlaista tekotapaa osatakaan, Allu kertoo.

Hirmu Jätkän ohjaaja Panu Raipia täyttää pian 50 vuotta. Pikku kuvassa mies on lapsinäyttelijänä uransa alussa. Seuraavaksi Rapia ohjaa Komisario Palmun erehdyksen Turussa.­

Allun luoma Rölli-hahmo on lasten suosikki, mutta Hirmu Jätkää ei suositella lapsille.

– Kun nuoren miehen painajaisunta esitetään, ehkä perheen pienimmät eivät ymmärrä, mitä nuoren miehen mielessä pyörii, ohjaaja Panu Raipia tuumii.

– Kupletin nimi on Hirmu Jätkä. Siinä on tietty ironia. Tosi asiassa Masa on kaikkea muuta, mutta tarkoitus on täyttää miehen malli jotenkin, Allu Tuppurainen kertoo.

Vuonna 2015 Allu Tuppurainen nähtiin Rölli ja kaikkien aikojen salaisuus -elokuvan kuvauksissa. Alla Tuppurainen vuoden 2013 elokuvassa Rölli ja kultainen avain.­

Oikeasti Hirmu Jätkä on se naapurin kova kaveri, jolla on tippurikin toista kertaa.

– Kun aloin kirjoittaa tätä juttua, pelotti miten naiset suhtautuvat siihen. Tämä on äijän omista peloista ja estoista kertova tarina, mutta eivätpä nuo naiset ole vielä kimppuun käyneet, Allu kertoo.

Rölli teki Allusta tunnetun, mutta moneen vuoteen hän ei ole sonnustautunut Röllin vermeisiin.

Esitätkö Rölliä vielä joskus jossain?

– En usko. En minä siitä koskaan kokonaan pääse, mutta mitä se haittaa. Päätyöni olen tehnyt tavallisena rivinäyttelijänä. Rölli oli yksi sivutuote. Siinä on ne rasitteet, jotka monilla muillakin näyttelijöillä on, Allu Tuppurainen kertoo.

Kun Allu kertoi lopettavansa kyseisen häntähahmon esittämisen, maailmalla alkoi levitä huhuja, että Allu on kuollut.

– Usean vuoden ajan niitä oli aika paljon liikkeellä, ja netistä voi nähdä vieläkin. Joku kysyy, että onko se kuollut, ja joku toinen sanoo, että ei ole kuollut.

Kun huhumylly pyöri kiivaimmillaan, lehdistä soiteltiin Allulle. Myös teatteri-ihmiset soittelivat, kun halusivat varmistaa, että mies on elävien kirjoissa.

– Kerran menin Vaasan teatterissa töihin. Keskusneiti sanoi, että “Mitä sinä tänne tulet?” Minä sanoin, että minulla on harjoitukset. Keskusneiti sanoi, että ”eikä ole, mene pois, sinä olet kuollut”, muistelee Allu Tuppurainen.

Allu Tuppurainen, 67, jäi kolmisen vuotta sitten eläkkeelle Vaasan teatterista. Nykyään hän asuu Tampereen kupeessa Pirkkalassa.

Hirmu Jätkän ensi-ilta Tampereen Komediateatterissa lauantaina 5. tammikuuta.

Röllin saavutukset numeroina

Allu Tuppuraisen esittämä Rölli on yksi suomalaisten rakastetuimpia satuhahmoja. Mutta kuinka suosittu Rölli oikein on? IS listasi Röllin saavutukset numeroina.

Kuusi tuotantokautta Rölli-sarjaa

Rölli-sarjaa tehtiin vuosina 1986–2001 yhteensä kuuden tuotantokauden ja 55 jakson verran.

Sarjasta jäi elämään erityisesti sen tunnuslaulu ”Tässä tulee hirmuinen Rölli...” joka soi kaikkien jaksojen alussa ja lopussa lukuun ottamatta viidettä tuotantokautta.

Vuonna 1993 esitetty neljännen tuotantokauden 4. jakso, Rölli ja pahan valtakunta hyllytettiin liian pelottavuuden vuoksi, eikä sitä ole saatavilla muiden jaksojen tavoin tallenteena.

Viisi elokuvaa

Rölli seikkailee tv-sarjan lisäksi myös viidessä elokuvassa, jotka ovat Rölli – hirmuisia kertomuksia (1991), Rölli ja metsänhenki (2001), Röllin sydän (animaatio, 2007), Rölli ja kultainen avain (2013) ja Rölli ja kaikkien aikojen salaisuus (2016).

Elokuvista erityisesti Rölli ja metsänhenki oli suurmenestys, joka poiki tekijöilleen parhaan kuvauksen, lavastuksen ja puvustuksen Jussi-palkinnot. Röllin sydän voitti parhaan animaation palkinnon useilla ulkomaisilla elokuvafestivaaleilla.

20 musiikkialbumia

Rölli on ollut ahkera artisti, joka on julkaissut yhteensä 14 äänitettä ja kuusi laulukokoelmaa. Julkaisija VLMedian (entinen VL-Musiikki) tietojen mukaan Röllin levyjä ja kasetteja oli myyty vuonna 2016 lähes miljoona kappaletta.

Luku tekee Röllistä yhden Suomeen kaikkien aikojen myydyimmistä artisteista. Röllillä on 11 kultalevyä, 7 timanttilevyä ja kolme platinalevyä.

Yksi teemapuisto

Alahärmässä sijaitsevassa Powerparkin monitoimipuistossa on Röllikylä-niminen teemapuisto. Röllin sydän -elokuvaan perustuva teemapuisto avattiin 1. kesäkuuta 2009 ja siellä on kuvattu Rölli ja kultainen avain -elokuvaa.

Lukuisia tunnustuksia ja palkintoja

Rölli valittiin vuonna 2006 Suomen suosituimmaksi satuhahmoksi Satusuomalainen-äänestyksessä. Tuppuraiselle on myönnetty lastenkulttuurin valtionpalkinto ja useita muita palkintoja.

Lähteet: Sanoman arkisto, Yle, Wikipedia